NWU besluit oor Theo Venter se uitlatingsTheo Venter, ‘n politieke ontleder verbonde aan die Noordwes-Universiteit se sakeskool. Foto: Theo Venter/Twitter.com Die Noordwes-Universiteit (NWU) het besluit om nie stappe te doen teen die politieke ontleder Theo Venter nie. ŉ Herrie het losgebars ná Venter oudpres. Jacob Zuma se tyd as president met dié van apartheidsleiers vergelyk het. Sy uitlating is as rassisties bestempel. Louis Jacobs, woordvoerder van die universiteit, het gesê die dekaan van die fakulteit van dié universiteit se sakeskool het met Venter in gesprek getree oor die uitlatings. “Venter het erken daar is sensitiwiteit en morele kwessies wat verband hou met enige vergelykings tussen leierskap tydens apartheid en die demokratiese era.” Jacobs het gesê die universiteit waardeer akademiese vryheid en die deelname van sy akademici in openbare diskoers, terwyl dit terselfdertyd verseker dat die waardes van die demokrasie deur alle lede van die NWU-gemeenskap gehandhaaf en gerespekteer word. Venter het die uitlatings op 5 Junie tydens ŉ gesprek op RSG gemaak. Umkhonto weSizwe se militêreveteranevereniging het Venter se kop geëis ná die debatgesprek met dié organisasie se woordvoerder, Carl Niehaus. Venter het gesê Zuma se sowat agt jaar as president was “waarskynlik” die swakste presidensiële periode in die land se geskiedenis en gesê hy sluit apartheidsleiers hierby in. Hy het na Zuma se bestuurstyl en die manier waarop hy die ekonomie bestuur het, verwys. Niehaus het teruggekap en gesê dit is ŉ geweldige aanklag teen Venter self as hy bereid is om so iets te sê. Hy het gesê hy is absoluut geskok dat die politieke ontleder bereid is om ŉ vergelyking te maak tussen Zuma en apartheidsleiers en rassiste “wat absolute menseregteverkragting in Suid-Afrika gepleeg het”. Hy het verder gesê Venter se uitlatings is vir hom ŉ bewys dat hy nog nie “gerehabiliteer” is nie en aan die verlede vasklou. Niehaus het daarna ŉ mediaverklaring namens Kebby Maphatsoe, die MKMVA-president, uitgereik en gesê om Zuma met apartheidsleiers te vergelyk, is nie net uiters onsensitief nie, maar ook ongebreidelde rassisme. Die MKMVA het gelas dat ŉ amptelike ondersoek teen Venter ingestel word en dat die universiteit hom hangende die afhandeling daarvan skors. Die organisasie het ook gedreig om ŉ klagte van rassisme en haatspraak teen Venter by die Suid-Afrikaanse menseregtekommissie in te dien. Prof. Dan Kgwadi, visekanselier van die NWU, het vroeër gesê enige aantygings wat gemaak word teen ŉ persoon wat met die universiteit geassosieer kan word, moet bekyk word.